钦定古今图书集成/明伦汇编/官常典/第603卷 > 曾翚
## 钦定古今图书集成/明伦汇编/官常典/第603卷 > 曾翚

按《广西通志》：“翚，字时升，泰和人。景泰初，以参政分司
右江。思明之变，翚与副使刘仁宅奉巡抚李棠檄往
治其狱。𤣾闻二人治行急，遣所亲信赂之道中。翚与
仁宅计定，阳用好言谢遣去。已而分道疾驱，不数日，
仁宅执球等南宁，翚亦就浔得𤣾，送棠所下之狱。及
𤣾遣人入京，狱解，仁宅谓翚曰：‘祸将作矣。盍去诸？翚’”
曰：“见罪而执，法也；蒙赦不问，恩也。彼安能祸我？且士
各行其志而已。”仁宅竟弃官去，翚以职业自树。太平
府有永乐中所积监饷，征交者，岁苦校覆，官至，逮守
者偿所损，复坐之法。翚为奏罢其役，人甚德之。后官
至刑部侍郎。